b'\n_START_ARTICLE_\nMarija Bagrationi\n_START_SECTION_\n\xc5\xbdivljenjepis\n_START_PARAGRAPH_\nRojena je bila kot princesa Marta (\xe1\x83\x9b\xe1\x83\x90\xe1\x83\xa0\xe1\x83\x97\xe1\x83\x90) Gruzijska. \xc5\xbde v otro\xc5\xa1tvu (1056) so jo poslali v Bizanc, kjer naj bi se \xc5\xa1olala pod pokroviteljstvom cesarice Teodore. Ker je Teodora \xc5\xa1e istega leta umrla,  se je vrnila domov. Leta 1065 se je poro\xc4\x8dila z Mihaelom, sinom cesarja Konstantina X. Dukasa, ki je kasneje postal cesar Mihael VII. Dukas Leta 1078 so Mihaela z dr\xc5\xbeavnim udarom vrgli s prestola in ustoli\xc4\x8dili Nikeforja III. Botanijata. Marija je pristala na poroko z novim cesarjem pod pogojem, da njenega sina Konstantina Dukasa razglasijo za  prestolonaslednika. Nikefor je dano obljubo kasneje prelomil in cesarica se je vpletla v zaroto, ki jo je organiziral general Aleksej Komnen, za katerega se je \xc5\xa1u\xc5\xa1ljalo, da je njen ljubimec. Aleksej je prisilil Nikefora, da se je umaknil s prestola, se leta 1081 sam okronal za cesarja in za prestolonaslednika ponovno razglasil Konstantina. Kmalu za tem je  Konstantina zaro\xc4\x8dil s svojo h\xc4\x8derko Ano Komneno._NEWLINE_Leta 1087 se je Alekseju rodil sin Ivan II. Komnen in stanje se je popolnoma spremenilo:  Anino zaroko s Konstantinom so razdrli, Konstantinov status prestolonaslednika so preklicali, Marijo pa so prisilili, da se je umaknila v samostan. Konstantin je (okrog) leta 1096 \xc5\xa1e zelo mlad umrl in Marijini vme\xc5\xa1avanje v politiko se je z njegovo smrtjo kon\xc4\x8dalo.\n_START_SECTION_\nZapu\xc5\xa1\xc4\x8dina\n_START_PARAGRAPH_\nMarija je slovela po svoji lepoti in izobrazbi. Veliko se je dopisovala z znanim teologom in filozofom Teofilom Bolgarskim, za katerega pravijo, da jo je navdihoval, ko je pisala svoje veliko delo Razlage Evangelija po sv. Janezu. Bila je za\xc5\xa1\xc4\x8ditnica gruzijskih samostanov na Balkanu, posebno slavnega samostana Iviron na gori Atos. Sodelovala je tudi s svojo materjo Boreno pri graditvi samostana Kapata na Sionskem gri\xc4\x8du v Jeruzalemu.'